Ovu noć za mene nema sna / Neću više da te tražim
Ovu noć za mene nema sna / Neću više da te tražim jeste treća singl ploča sarajevske pop pjevačice Alme Ekmečić, koju su zajednički objavili Radiotelevizija Sarajevo i Diskoton 1975. godine. Muziku i aranžman za obje pjesme uradio je bivši gitarist Indexa Slobodan "Bodo" Kovačević, a tekst je napisala Maja Perfiljeva. Pjevačku izvedbu Alme Ekmečić pratili su sarajevski Indeksi. Pjesme su komponirane u stilu šlagera i pop muzike pogodnim za izvedbe na festivalima ove vrste muzike. Dizajn za omot singl ploče uradio je Branislav Petković, a producent je bio Milan Stupar. U obje pjesme osjeća se stvaralački polet, te ljepota melodija i tekstova u pjesmama koja je bila jedna od glavnih značajki sarajevske pop rok muzičke scene iz druge polovine 1960-ih i prve polovine 1970-ih. Alma Ekmečić je i ovom singl pločom potvrdila svoje pjevačke kvalitete i istaknuto mjesto među ženskim pripadnicama sarajevske škole pop roka iz 1970-ih.